钦定古今图书集成/明伦汇编/官常典/第502卷 > 崔彦进
## 钦定古今图书集成/明伦汇编/官常典/第502卷 > 崔彦进

按《宋史》本传：“彦进，大名人。纯质有胆略，善骑射。汉干
祐中，隶周祖帐下，广顺初，补卫士。世宗镇澶渊，令领
禁兵以从。显德初，为控鹤指挥使，后征淮南，以功迁
散员都虞候。从平瓦桥关，改东西班指挥使，领昭州
刺史。宋初，改控鹤右厢指挥使，领果州团练使。征李
筠，为先锋部署，以功迁常州防御使。从平李重进，改
‘虎捷右厢’。”建隆二年，迁侍卫步军都指挥使，领武信
军节度，大举伐蜀，为凤州路行营前军副都部署。蜀
平，坐纵部下略玉帛子女及诸不法事，左迁昭化军
节度观察留后。太祖郊祀西洛，彦进来朝，授彰信军
节度。太平兴国二年，移镇河阳。四年正月，遣将征太
原，分命攻城，以彦进与郢州防御使尹勋攻其东，彰
德军节度李汉琼、冀州刺史牛思进攻其南，棣州观
察使曹翰、翰林使杜彦圭攻其西，彰信军节度刘遇、
光州刺史史珪攻其北。彦进督战甚急，太祖嘉之。晋
阳平，从征幽州，又与内供奉官江守钧率兵攻城之
西北。及班师，诏彦进与西上阁门副使薛继与、阁门
祗候李守斌领兵屯“关南”，以功加检校太尉。是秋，契
丹侵遂城，彦进与刘廷翰、崔翰等击破之，斩首万级。
五年，车驾北巡，以彦进为关南都部署，败契丹于唐
兴口。雍熙三年正月，命将北伐，分兵三路，诏彦进为
幽州道行营马步军水陆副都部署，与曹彬、米信出
雄州。大军失利，彦进坐违彬节制，别道回军，为敌所
败，召还，贬右武卫上将军，事具《彬传》。四年春，授保静
军节度。端拱元年，被病，召归阙，卒，年六十七，赠侍中。
彦进频立战功，然好聚财货，所至无善政。没后，诸子
争家财，有司摄治。太宗召见，为决之，谓左右曰：“此细
务，朕不宜亲临，但以彦进尝任节制，不欲令其子辱
于父耳。”